CELEX: 32005D0338
Language: sk
Date: 2005-04-14 00:00:00
Title: 2005/338/ES: Rozhodnutie Komisie zo 14. apríla 2005, ktorým sa ustanovujú ekologické kritériá na udeľovanie environmentálnej značky Spoločenstva kempingovým službám [oznámené pod číslom K(2005) 1242] (Text s významom pre EHP)

29.4.2005   
            
            
               SK
            
            
               Úradný vestník Európskej únie
            
            
               L 108/67
            
         
      ROZHODNUTIE KOMISIE
   
   zo 14. apríla 2005,
   ktorým sa ustanovujú ekologické kritériá na udeľovanie environmentálnej značky Spoločenstva kempingovým službám
   [oznámené pod číslom K(2005) 1242]
   (Text s významom pre EHP)
   (2005/338/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 1980/2000 zo 17. júla 2000 o revidovanej metóde Spoločenstva na udeľovanie environmentálnej značky (1), a najmä na jeho článok 6 ods. 1 druhý pododsek a šiesty odsek bodu 2 jeho prílohy V,
   po porade s Výborom Európskej únie na udeľovanie environmentálnej značky,
   keďže:
   
               (1)
            
            
               Podľa nariadenia (ES) č. 1980/2000 možno environmentálnu značku Spoločenstva udeliť výrobku s vlastnosťami, ktoré mu umožňujú významne prispievať k zlepšeniu kľúčových environmentálnych aspektov.
            
         
               (2)
            
            
               Nariadenie (ES) č. 1980/2000 ustanovuje, že na základe konkrétnych kritérií navrhnutých Výborom Európskej únie na udeľovanie environmentálnej značky (ďalej len „výbor“) treba vypracovať kritériá na udeľovanie environmentálnej značky podľa skupín výrobkov.
            
         
               (3)
            
            
               V prípade kempingových služieb treba ekologické kritériá rozdeliť na kritériá, ktoré sa musia splniť všetky, a kritériá, z ktorých treba splniť určitú stanovenú časť.
            
         
               (4)
            
            
               Ekologické kritériá, ako aj s nimi súvisiace požiadavky na hodnotenie a overovanie by mali platiť na obdobie troch rokov.
            
         
               (5)
            
            
               Pokiaľ ide o poplatky za žiadosť a používanie environmentálnej značky mikropodnikmi v zmysle ich vymedzenia v odporúčaní Komisie 96/280/ES z 3. apríla 1996 o definícii malých a stredných podnikov (2), je vhodné zohľadniť obmedzené zdroje mikropodnikov a ich dôležitosť v tejto skupine výrobkov pri stanovení redukcie navyše k tým, ktoré sú už ustanovené v nariadení (ES) č. 1980/2000 a článku 5 rozhodnutia Komisie 2000/728/ES z 10. novembra 2000, ustanovujúceho poplatky za prihlášku environmentálnej značky Spoločenstva a ročné poplatky za environmentálnu značku Spoločenstva (3).
            
         
               (6)
            
            
               Opatrenia stanovené v tomto rozhodnutí sú v súlade so stanoviskom výboru zriadeného článkom 17 nariadenia (ES) č. 1980/2000,
            
         PRIJALA TOTO ROZHODNUTIE:
   Článok 1
   Do skupiny výrobkov „kempingové služby“ patrí ako hlavná spoplatnená služba poskytovanie kempingových miest vybavených pre mobilné jednotky na prenocovanie v rámci určenej plochy.
   Patria do nej aj iné ubytovacie zariadenia vhodné na poskytovanie prístrešia pre nocľažníkov a spoločné priestory pre komunálne služby, ak sa poskytujú v rámci určenej plochy.
   Medzi „kempingové služby“, ktoré sa poskytujú na určenej ploche, môže patriť aj poskytovanie stravovacích služieb a aktivít voľného času pod vedením alebo vo vlastníctve kempingu.
   Článok 2
   Na to, aby kempingovým službám bola udelená environmentálna značka Spoločenstva podľa nariadenia (ES) č. 1980/2000, musia kempingové služby patriť do skupiny výrobkov „kempingové služby“ a musia spĺňať všetky kritériá stanovené v časti A prílohy k tomuto rozhodnutiu.
   Okrem toho musia uvedené kempingové služby spĺňať dostatočný počet kritérií stanovených v časti B prílohy, pričom každé kritérium má istý počet bodov. Kempingové služby musia získať najmenej:
   
               a)
            
            
               16,5 boda pre hlavnú službu;
            
         
               b)
            
            
               20 bodov, ak sa navyše poskytujú ďalšie ubytovacie zariadenia vhodné na poskytovanie prístrešia pre nocľažníkov.
            
         Celkový požadovaný počet bodov sa zvýši vždy o jeden ďalší bod za prípadné poskytované stravovacie služby a aktivity voľného času.
   Článok 3
   1.   Odchylne od článku 1 ods. 3 rozhodnutia 2000/728/ES sa poplatok za žiadosť zníži o 75 %, a to bez možnosti ďalšieho zníženia v prípade, že žiadateľom o udelenie environmentálnej značky pre kempingové služby je mikropodnik.
   2.   Odchylne od prvej vety článku 2 ods. 5 rozhodnutia 2000/728/ES je minimálny ročný poplatok za užívanie environmentálnej značky 100 EUR na mikropodnik.
   3.   Ročný objem tržieb za kempingové služby sa vypočíta tak, že sa dodávateľská cena vynásobí počtom nocľahov a výsledný súčin sa zníži o 50 %. Za dodávateľskú cenu sa považuje priemerný poplatok, ktorý návštevník kempingu zaplatí za jedno prenocovanie, vrátane všetkých služieb, ktoré sa osobitne nespoplatňujú. Uplatňuje sa zníženie minimálneho ročného poplatku ustanoveného v článku 2 rozhodnutia 2000/728/ES.
   4.   Na účely tohto rozhodnutia sú mikropodniky vymedzené v odporúčaní 96/280/ES v znení z 3. apríla 1996.
   Článok 4
   Na administratívne účely sa skupine výrobkov „kempingové služby“ prideľuje číselný kód „26“.
   Článok 5
   Ekologické kritériá pre skupinu výrobkov „kempingové služby“, ako aj s nimi súvisiace požiadavky na hodnotenie a overovanie platia tri roky odo dňa oznámenia tohto rozhodnutia.
   Článok 6
   Toto rozhodnutie je určené členským štátom.
   
      V Bruseli 14. apríla 2005
      
         
            Za Komisiu
         
         Stavros DIMAS
         
         
            člen Komisie
         
      
   
   
      (1)  Ú. v. ES L 237, 21.9.2000, s. 1.
   
      (2)  Ú. v. ES L 107, 30.4.1996, s. 4.
   
      (3)  Ú. v. ES L 293, 22.11.2000, s. 18. Rozhodnutie zmenené a doplnené rozhodnutím 2003/393/ES (Ú. v. EÚ L 135, 3.6.2003, s. 31).
   
      PRÍLOHA
      RÁMEC
      Ciele kritérií
      Cieľom kritérií je obmedziť hlavné environmentálne dosahy troch fáz životného cyklu služby (nákup, poskytovanie služby, odpad). Ich cieľom je najmä:
      
                  —
               
               
                  obmedziť spotrebu energií,
               
            
                  —
               
               
                  obmedziť spotrebu vody,
               
            
                  —
               
               
                  obmedziť tvorbu odpadu,
               
            
                  —
               
               
                  uprednostniť použitie obnoviteľných zdrojov a látok, ktoré sú menej nebezpečné pre životné prostredie,
               
            
                  —
               
               
                  podporovať ekologickú osvetu a výchovu.
               
            Technické podmienky
      
                  —
               
               
                  Mobilné jednotky na prenocovanie, uvedené v článku 1, tvoria napríklad stany, karavany, mobilné domy a maringotky. Ubytovacie zariadenia vhodné na poskytovanie prístrešia nocľažníkom tvoria napríklad bungalovy, prenajímateľné mobilné jednotky na prenocovanie a apartmány. Spoločné priestory pre komunálne služby tvorí napríklad vybavenie na pranie a varenie, supermarkety a informačné zariadenia.
               
            Požiadavky na hodnotenie a overovanie
      Konkrétne požiadavky na hodnotenie a overovanie sa uvádzajú hneď za každým kritériom stanoveným v častiach A a B.
      V prípade potreby sa môžu použiť iné testovacie metódy a normy, ako sú určené pri jednotlivých kritériách, ak ich príslušný orgán, ktorý posudzuje žiadosť, uzná za rovnocenné.
      Ak žiadateľ musí predložiť vyhlásenia, dokumentáciu, analýzy, správy z testovania alebo iné dôkazy na preukázanie splnenia kritérií, predpokladá sa, že môžu podľa potreby pochádzať od žiadateľa, prípadne jeho dodávateľa (-ov) atď.
      V prípade potreby si príslušný orgán môže vyžiadať doplňujúcu dokumentáciu a môže vykonať nezávislé overovanie.
      Príslušný orgán vykonáva kontroly na mieste.
      Príslušným orgánom sa odporúča, aby pri posudzovaní žiadostí a sledovaní splnenia kritérií zohľadnili vykonávanie uznávaných systémov environmentálneho manažmentu, ako sú napríklad EMAS alebo ISO 14001.
      (Poznámka: Vykonávanie takýchto systémov riadenia sa nevyžaduje.)
      ČASŤ A
      Kritériá uvedené v článku 2 prvom odseku
      ENERGIA
      1.   Elektrická energia z obnoviteľných zdrojov
      Najmenej 22 % elektrickej energie pochádza z obnoviteľných zdrojov v zmysle vymedzenia v smernici Európskeho parlamentu a Rady 2001/77/ES z 27. septembra 2001 o podpore elektrickej energie, ktorá sa vyrába z obnoviteľných zdrojov energie na vnútornom trhu s elektrickou energiou (1).
      Toto kritérium sa vzťahuje iba na kempingy, ktoré majú prístup na trh s ponukou energie vyrábanej z obnoviteľných zdrojov energie.
      
         Hodnotenie a overenie: Žiadateľ predloží vyhlásenie dodávateľa (alebo zmluvu s dodávateľom) elektrickej energie, pričom uvedie povahu obnoviteľného (-ých) zdroja (-ov) energie, percento dodávanej elektrickej energie, ktorá pochádza z obnoviteľného zdroja, a maximálne percento, ktoré možno dodať. Podľa smernice 2001/77/ES obnoviteľné zdroje energie sú obnoviteľné nefosílne zdroje energie (veterná, solárna, geotermálna energia, energia vĺn a príboja, vodná energia, energia z biomasy, zo skládkových plynov, z plynov z čistiarní odpadových vôd a z bioplynov).
      
      2.   Uhlie a ťažké oleje
      Ako zdroj energie sa nikdy nepoužíva uhlie a ťažké oleje s obsahom síry vyšším ako 0,2 %.
      Toto kritérium sa vzťahuje len na kempingy so samostatným systémom vykurovania.
      
         Hodnotenie a overenie: Žiadateľ predloží vyhlásenie o splnení kritéria, v ktorom uvedie druh použitých zdrojov energie.
      
      3.   Elektrická energia na vykurovanie
      Najmenej 22 % elektrickej energie používanej na vykurovanie spoločných priestorov, prenajímaných ubytovacích zariadení a teplej vody na sanitárne účely pochádza z obnoviteľných zdrojov energie v zmysle vymedzenia v smernici 2001/77/ES.
      Toto kritérium sa vzťahuje len na kempingy so samostatným elektrickým vykurovacím systémom, ktoré majú prístup na trh s ponukou elektrickej energie vyrábanej z obnoviteľných zdrojov energie.
      
         Hodnotenie a overenie: Žiadateľ predloží vyhlásenie o splnení tohto kritéria, v ktorom sa uvedie povaha a množstvo zdrojov energie používaných na vykurovanie spolu s dokumentáciou o prípadných používaných kotloch (vykurovacích zariadeniach).
      
      4.   Účinnosť kotlov
      Účinnosť akéhokoľvek nového kotla (vykurovacieho zariadenia) zakúpeného počas platnosti udelenej environmentálnej značky je najmenej 90 % podľa meraní v zmysle smernice Rady 92/42/EHS z 21. mája 1992 o požiadavkách na účinnosť nových kotlov na teplú vodu, vykurovaných kvapalným alebo plynným palivom (2), alebo podľa príslušných výrobkových noriem a predpisov pri kotloch, ktoré nepatria do pôsobnosti tejto smernice.
      Kotly na teplú vodu, vykurované kvapalným alebo plynným palivom v zmysle vymedzenia v smernici 92/42/EHS, spĺňajú normy účinnosti uvedené v tejto smernici.
      Účinnosť kotlov vyňatých z pôsobnosti smernice 92/42/EHS je v súlade s pokynmi výrobcu a vnútroštátnymi a miestnymi predpismi týkajúcimi sa účinnosti.
      
         Hodnotenie a overenie: Žiadateľ predloží technické podmienky od subjektov zodpovedných za predaj a údržbu kotla s uvedením účinnosti. V smernici 92/42/EHS je vymedzená užitočná účinnosť (vyjadrená v %) ako pomer medzi tepelným výkonom odvedeným do vody v kotle a súčinom výhrevnosti pri stálom tlaku paliva a spotreby vyjadrenej ako množstvo paliva na jednotku času.
      
      V článku 3 smernice 92/42/EHS sú vyňaté tieto kotly: kotly na teplú vodu, ktoré môžu byť vykurované inými palivami vrátane tuhého paliva; zariadenia na okamžitú prípravu teplej vody; kotly určené na vykurovanie palivom, ktorého vlastnosti sa značne líšia od vlastností kvapalných a plynných palív bežne predávaných na trhu (plyn z priemyselného odpadu, bioplyn atď.); varáky a prístroje určené hlavne na vykurovanie priestorov, v ktorých sú nainštalované, a doplnkovo aj na dodávku teplej vody pre ústredné kúrenie a teplej vody na sanitárne účely.
      5.   Klimatizácia
      Akýkoľvek klimatizačný systém zakúpený počas platnosti udelenej environmentálnej značky má tepelnú účinnosť najmenej triedy B, ako je ustanovené v smernici Komisie 2002/31/ES z 22. marca 2002, ktorou sa vykonáva smernica Rady 92/75/ EHS o energetickom označovaní klimatizácie v domácnostiach (3), alebo má zodpovedajúcu tepelnú účinnosť.
      
         Poznámka: Toto kritérium sa nevzťahuje na klimatizačné zariadenia, ktoré sú spotrebičmi využívajúcimi aj iné zdroje energie alebo spotrebiče vzduch-na-vodu a voda-na-vodu, alebo jednotky s výkonom (chladiacou schopnosťou) vyšším ako 12 kW.
      
         Hodnotenie a overenie: Žiadateľ predloží presný technický opis a vymedzenia od profesionálnych technikov zodpovedných za inštaláciu, predaj, prípadne údržbu daného klimatizačného systému.
      
      6.   Izolácia okien
      Všetky okná vo vykurovaných, prípadne klimatizovaných spoločných priestoroch a prenajímaných ubytovacích zariadeniach majú primerane vysoký stupeň tepelnej izolácie v závislosti od miestnych klimatických podmienok a poskytujú primeraný stupeň zvukovej izolácie. (Toto sa nevzťahuje na prenajímané karavany/mobilné domy v prípade, že nie sú vo vlastníctve vedenia kempu.)
      
         Hodnotenie a overenie: Ak to stačí, žiadateľ poskytne vlastné vyhlásenie alebo vyhlásenie profesionálneho technika, v ktorom sa uvádza splnenie tohto kritéria.
      
      7.   Vypínanie kúrenia a klimatizácie
      Ak sa po otvorení okien kúrenie alebo klimatizácia automaticky nevypína, na vhodnom mieste sa umiestni upozornenie pre hosťa, aby počas vykurovania alebo klimatizácie zatváral okno (-á).
      Toto kritérium sa vzťahuje iba na kempingy s vykurovaním, prípadne klimatizáciou.
      
         Hodnotenie a overenie: Žiadateľ predloží vyhlásenie o splnení tohto kritéria spolu s textom tohto upozornenia (ak je to aktuálne).
      
      8.   Zhasínanie svetiel
      Ak sa v prenajímanom ubytovacom zariadení svetlo automaticky nevypína, na vhodnom mieste sa umiestni upozornenie pre hostí, aby pri odchode vypínali svetlá.
      
         Hodnotenie a overenie: Žiadateľ predloží vyhlásenie o splnení tohto kritéria spolu s upozornením.
      
      9.   Energeticky úsporné svetelné žiarovky
      
                  a)
               
               
                  Do jedného roka odo dňa žiadosti má najmenej 60 % všetkých svetelných žiaroviek v kempingu energetickú účinnosť triedy A podľa vymedzenia v smernici Komisie 98/11/ES z 27. januára 1998, ktorou sa vykonáva smernica Rady 92/75/EHS o energetickom označovaní lámp v domácnostiach (4). Toto sa nevzťahuje na svetelné žiarovky, ktorých fyzikálne vlastnosti nedovoľujú ich výmenu za energeticky úsporné svetelné žiarovky.
               
            
                  b)
               
               
                  Do jedného roka odo dňa žiadosti má najmenej 80 % svetelných žiaroviek umiestnených na mieste, kde sú s veľkou pravdepodobnosťou zapnuté viac ako päť hodín denne, energetickú účinnosť triedy A podľa vymedzenia v smernici 98/11/ES. Toto sa nevzťahuje na svetelné žiarovky, ktorých fyzikálne vlastnosti nedovoľujú ich výmenu za energeticky úsporné svetelné žiarovky.
                  Hodnotenie a overenie: Žiadateľ predloží vyhlásenie o splnení oboch častí tohto kritéria a uvedie aj triedu energetickej účinnosti rôznych použitých žiaroviek.
               
            VODA
      10.   Zdroj vody
      Kemping vyhlási pred príslušným úradom svoju ochotu prejsť na iný zdroj vody (t. j. voda z vodovodného potrubia, povrchová voda), ak sa štúdiami v rámci plánu na ochranu miestnych vodných zdrojov preukáže závažný environmentálny vplyv využívania terajšieho zdroja vody.
      Toto kritérium platí iba vtedy, ak kemping nezískava vodu z vodovodného potrubia.
      
         Hodnotenie a overenie: Žiadateľ poskytne uvedené vyhlásenie spolu s príslušnou dokumentáciou vrátane výsledkov štúdií v rámci prípadného plánu na ochranu miestnych vodných zdrojov, uvedenia všetkých opatrení, ktoré treba prijať, a dokumentácie o príslušných prijatých opatreniach.
      
      11.   Prietok vody z kohútikov a spŕch
      Prietok vody z kohútikov a spŕch, s výnimkou kohútikov na vaniach, nepresahuje 10 litrov/min.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s vysvetlením, ako kemping plní toto kritérium, a v prípade potreby aj s príslušnou dokumentáciou.
      
      12.   Šetrenie vodou v kúpeľniach a v záchodoch
      V sanitárnych priestoroch a kúpeľniach sa nachádzajú vhodné informácie pre hostí, ako pomôcť kempingu šetriť vodou.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s príslušnými informáciami pre hostí.
      
      13.   Odpadové koše v záchodoch
      V každom záchode je vhodný odpadový kôš a hosť je požiadaný, aby na odhadzovanie odpadkov používal kôš, a nie záchod.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s príslušnými informáciami pre hostí.
      
      14.   Splachovanie pisoárov
      Všetky pisoáre sú vybavené buď automatickým (časovaným), alebo ručným splachovaním tak, aby voda netiekla stále.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s príslušnou dokumentáciou o inštalovaných záchodoch.
      
      15.   Netesnosti
      Pracovníci sú zaškolení tak, aby každý deň skontrolovali výskyt viditeľných netesností a podľa potreby urobili vhodné opatrenia. Hosť je požiadaný, aby o akýchkoľvek netesnostiach informoval zamestnancov.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s príslušnou dokumentáciou o témach odborných príprav a ukážkou informácie určenej hosťom.
      
      16.   Zavlažovanie porastov a vonkajších plôch
      Kvety a vonkajšie plochy sa zvyčajne polievajú predtým, ako slnko vystúpi najvyššie, alebo po západe slnka, ak sú na to vhodné regionálne alebo klimatické podmienky.
      
         Hodnotenie a overenie: Žiadateľ poskytne vyhlásenie o splnení tohto kritéria.
      
      17.   Čistenie odpadových vôd
      Všetky odpadové vody sa čistia.
      Ak sa nedá pripojiť na miestnu čistiareň odpadových vôd, kemping má vlastný čistiaci systém, ktorý spĺňa požiadavky príslušných komunálnych, vnútroštátnych alebo európskych právnych predpisov. Hostia sú informovaní o nevyhnutnosti správnej likvidácie odpadových vôd zo svojich mobilných prostriedkov ubytovania a povinnostiach, ktoré sú s tým spojené.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s dokumentáciou o pripojení na miestnu čistiareň odpadových vôd alebo o vlastnom systéme na čistenie odpadu a materiálmi pre hostí o likvidácii odpadových vôd.
      
      18.   Plán odpadových vôd
      Kemping si od miestnej správy kanalizácií vyžiada plán odpadových vôd, a ak taký plán existuje, dodržiava ho.
      
         Hodnotenie a overenie: Žiadateľ predloží miestnej správe kanalizácií list, v ktorom žiada o miestny plán odpadových vôd, a odpoveď, ktorú na žiadosť dostal. Ak takýto plán existuje, žiadateľ predloží dokumentáciu o krokoch, ktoré prijal na jeho dodržanie.
      
      ČISTIACE A DEZINFEKČNÉ PROSTRIEDKY
      19.   Bod likvidácie splaškov z chemických toaliet (CDP)
      Ak je kemping napojený na septik, splašky z chemických toaliet sa zachytávajú a upravujú oddelene alebo iným vyhovujúcim spôsobom. Ak je kemping napojený na verejný kanalizačný systém, stačí špeciálna nádrž alebo likvidačná jednotka, ktorou sa zabráni presakovaniu.
      
         Hodnotenie a overenie: Žiadateľ poskytne vyhlásenie o splnení tohto kritéria a konkrétnych požiadaviek samosprávneho orgánu, pokiaľ ide o likvidáciu, spolu s dokumentáciou o septiku.
      
      20.   Dezinfekčné prostriedky
      Dezinfekčné prostriedky sa používajú iba vtedy, ak sú nevyhnutné na dodržanie hygienických požiadaviek vyplývajúcich z právnych predpisov.
      
         Hodnotenie a overenie: Žiadateľ poskytne vyhlásenie o splnení tohto kritéria a uvedie, kde a kedy sa dezinfekčné prostriedky používajú.
      
      21.   Poučenie pracovníkov o používaní čistiacich a dezinfekčných prostriedkov
      Pracovníci sú poučení, aby neprekračovali odporúčané množstvo čistiaceho a dezinfekčného prostriedku uvedeného na obale.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s podrobnosťami o príslušnom poučení.
      
      ODPAD
      22.   Triedenie odpadu hosťami
      Hostia majú k dispozícii vhodné nádoby, ktoré im umožňujú triediť odpad v súlade so systémom zaužívaným na miestnej alebo celoštátnej úrovni. V rôznych častiach kempingu sú ľahko dostupné a zrozumiteľné upozornenia, vyzývajúce hostí, aby triedili svoj odpad. Kontajnery na triedený odpad nie sú ťažšie dosiahnuteľné ako bežné kontajnery na odpad.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s podrobnosťami o nádobách, ukážkou informácií pre hostí a podrobnosťami o rozmiestnení kontajnerov po kempingu.
      
      23.   Nebezpečný odpad
      Pracovníci triedia nebezpečný odpad vymenovaný v rozhodnutí Komisie 2000/532/ES z 3. mája 2000, ktorým sa nahrádza rozhodnutie 94/3/ES, ktorým sa vydáva zoznam odpadov podľa článku 1 písm. a) smernice Rady 75/442/EHS o odpadoch, a rozhodnutie Rady 94/904/ES, ktorým sa vydáva zoznam nebezpečných odpadov podľa článku 1 ods. 4 smernice Rady 91/689/EHS o nebezpečných odpadoch (5), v znení neskorších zmien a doplnení, a snažia sa o jeho primeranú likvidáciu. Patria sem tonery, atramentové náplne, mraziace a elektrické zariadenia, batérie, farmaceutické prípravky, tuky/oleje atď. Hostia majú k dispozícii informácie o správnom zaobchádzaní s nebezpečným odpadom.
      Ak likvidáciu nebezpečného odpadu nezabezpečuje miestna samospráva, žiadateľ poskytne každý rok vyhlásenie samosprávneho orgánu o tom, že nemá zavedený žiadny systém na likvidáciu nebezpečného odpadu.
      
         Hodnotenie a overenie: Žiadateľ poskytne vyhlásenie o splnení tohto kritéria spolu so zoznamom nebezpečného odpadu, ktorý vzniká v kempingu, a uvedie spôsob, ako s ním zaobchádza, ako ho triedi, zbiera a likviduje, vrátane výtlačkov príslušných zmlúv s tretími stranami. Žiadateľ predloží podľa potreby každý rok príslušné vyhlásenie samosprávneho orgánu.
      
      24.   Triedenie odpadu
      Pracovníci triedia odpad podľa kategórií odpadu, s ktorými môžu oddelene zaobchádzať samosprávne alebo celoštátne zariadenia na spracovanie odpadu. Ak miestna samospráva neponúka triedený zber alebo likvidáciu odpadu, kemping jej zašle list a vyjadrí svoju ochotu triediť odpad a svoje znepokojenie tým, že takýto triedený zber alebo likvidácia chýba.
      Žiadosť samosprávnym orgánom o zabezpečenie triedeného zberu, prípadne likvidáciu odpadu sa podáva každý rok.
      
         Hodnotenie a overenie: Žiadateľ poskytne vyhlásenie o splnení tohto kritéria a uvedie rôzne kategórie odpadu, ktorý preberá miestna samospráva, a postup pri zbere, triedení, nakladaní a likvidácií týchto kategórií odpadu v rámci kempingu, prípadne predloží príslušné zmluvy so súkromnými prevádzkovateľmi. V prípade potreby predloží žiadateľ každý rok príslušný list samosprávnemu orgánu.
      
      25.   Odvoz odpadu
      Ak komunálne služby nezabezpečujú zber odpadu v kempingu alebo v jeho blízkosti, kemping zabezpečí odvoz svojho odpadu na vhodné miesto, podľa možnosti čo najviac minimalizujúc jeho dopravu.
      
         Hodnotenie a overenie: Žiadateľ poskytne vyhlásenie o splnení tohto kritéria a uvedie príslušné skládky, spôsob zabezpečenia dopravy a vzdialenosti.
      
      26.   Výrobky na jedno použitie
      Pokiaľ to nevyžaduje zákon, vlastník kempingu neponúka žiaden z týchto výrobkov na jedno použitie v prenajímaných ubytovacích zariadeniach a obchodoch:
      „Jednorazové“ toaletné potreby alebo toaletné potreby „na jedno použitie“ (napríklad šampón, mydlo, sprchovacie gély atď.). Tam, kde sa používajú iné výrobky na jedno použitie, na mieste ich použitia sú k dispozícii špeciálne kontajnery na ich likvidáciu v súlade s miestnym alebo celoštátnym systémom.
      
         Hodnotenie a overenie: Žiadateľ poskytne vyhlásenie o splnení tohto kritéria a uvedie, ktoré z týchto výrobkov sa používajú, ako aj právne predpisy, ktoré ich použitie vyžadujú, a opíše druh a systém zberu odpadu.
      
      INÉ SLUŽBY
      27.   Zákaz fajčenia v spoločných priestoroch
      Vo všetkých vnútorných spoločných priestoroch je k dispozícii priestor pre nefajčiarov.
      
         Hodnotenie a overenie: Žiadateľ poskytne vyhlásenie o splnení tohto kritéria.
      
      28.   Verejná doprava
      Hostia a pracovníci majú k dispozícii ľahko dostupné informácie o tom, ako sa dostať verejnou dopravou do kempingu a na ďalšie miesta určenia v danej lokalite. Ak neexistuje žiadna vhodná verejná doprava, sú k dispozícii aj informácie o iných ekologickejších dopravných prostriedkoch.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s ukážkou informačných materiálov, ktoré sú k dispozícii.
      
      HOSPODÁRENIE VŠEOBECNE
      Žiadatelia, ktorých systém environmentálneho riadenia je zaregistrovaný podľa nariadenia o EMAS alebo certifikovaný podľa ISO 14001, automaticky spĺňajú tieto kritériá všeobecného hospodárenia. V takýchto prípadoch je prostriedkom overenia splnenia týchto kritérií registrácia EMAS alebo certifikácia podľa ISO 14001.
      29.   Všeobecná údržba a servis zariadení
      Servis a údržba všetkých zariadení používaných na poskytovanie kempingových služieb sa vykonáva v súlade so zákonom a inokedy podľa potreby, a tieto práce vykonáva iba kvalifikovaný personál.
      Vedúci kempingu má k zariadeniam, na ktoré sa vzťahujú tieto kritériá, písomné vyjadrenie technika o termínoch údržbárskych kontrol vyžadovaných právnymi predpismi.
      
         Hodnotenie a overenie: Žiadateľ poskytne vyhlásenie o splnení tohto kritéria spolu so zoznamom zariadení a osôb/firiem vykonávajúcich údržbu.
      
      30.   Údržba a servis kotlov
      
                  a)
               
               
                  Údržbu a servis kotlov vykonávajú primerane kvalifikovaní odborníci podľa noriem CEI alebo platných vnútroštátnych noriem či podľa pokynov výrobcu, a to aspoň raz do roka alebo častejšie, ak to vyžadujú právne predpisy alebo potreba.
               
            
                  b)
               
               
                  Testovanie na overenie dodržania úrovne účinnosti podľa vymedzenia v smernici 92/42/EHS alebo vo vnútroštátnych právnych predpisoch, či v dokumentácii výrobcu, ako aj dodržania zákonom stanoveného limitu emisií sa vykonáva raz ročne. Ak sa údržbárskymi skúškami preukáže, že uvedené podmienky nie sú splnené, okamžite sa prijmú nápravné opatrenia.
               
            
         Hodnotenie a overenie: Žiadateľ poskytne vyhlásenie o splnení oboch častí tohto kritéria spolu s opisom kotlov a programom ich údržby a podrobnosťami o osobách/firmách vykonávajúcich údržbu, ako aj o predmete kontroly počas údržby.
      
      31.   Stanovenie politiky a akčný program
      Vedenie sleduje environmentálnu politiku a vypracuje jednoduché vymedzenie environmentálnej politiky, ako aj presný akčný program na zabezpečenie uplatnenia tejto environmentálnej politiky.
      V akčnom programe sú určené ciele, pokiaľ ide o environmentálny výkon v oblasti energií, vody, chemických látok a odpadu, ktoré sa stanovujú každé dva roky s prihliadnutím na kritériá v časti B. Je v ňom určená osoba, ktorá koná ako environmentálny vedúci kempingu a zodpovedá za prijatie potrebných opatrení a plnenie cieľov. Pripomienky a spätná väzba od hostí sú vítané a zohľadňujú sa.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s výtlačkom environmentálnej politiky, jej koncepciou a akčným programom a postupmi na zapracovanie pripomienok hostí.
      
      32.   Odborná príprava pracovníkov
      Kemping poučí a odborne pripraví svojich pracovníkov a poskytne im aj písomné postupy alebo príručky na realizáciu environmentálnych opatrení a šírenie osvety o ekologicky zodpovednom správaní. Všetci noví pracovníci sa primerane zaškolia do štyroch týždňov od nadviazania pracovného pomeru a všetci zamestnanci sa školia aspoň raz ročne.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s podrobnosťami o programe odbornej prípravy, jej obsahu a uvedie, ktorí pracovníci boli školení.
      
      33.   Informácie pre hostí
      Kemping poskytne hosťom informácie o svojej environmentálnej politike, nevynímajúc aspekt bezpečnosti a požiarnej bezpečnosti, o prijatých opatreniach a environmentálnej značke EÚ. Informácie sa hosťom poskytujú bez vyžiadania na recepcii spolu s dotazníkom, pokiaľ ide o ich názor na environmentálnu situáciu v kempingu. Oznámenia, ktoré vyzývajú hostí podporiť environmentálne ciele, sú na dobre viditeľných miestach, najmä v spoločných priestoroch a prenajímaných ubytovacích zariadeniach.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s ukážkami informácií a oznámení pre hostí a uvedie aj postupy na rozdávanie a zber dotazníkov a na zohľadnenie poskytnutých odpovedí.
      
      34.   Údaje o spotrebe energií a vody
      Kemping má zavedené postupy na zber a sledovanie údajov o celkovej spotrebe energie (kWh), elektrickej energie a spotrebe iných zdrojov energie (kWh), ako aj spotrebe vody (litre).
      Tieto údaje sa zaznamenávajú pri každej došlej faktúre alebo aspoň raz za tri mesiace, a to za obdobie, keď je kemping otvorený, a taktiež sa prepočítajú na spotrebu na jeden nocľah a na m2 plochy interiéru. Kemping tieto prepočty uchováva na účely kontrol kempingu príslušným orgánom, ktorý posudzuje žiadosť.
      
         Hodnotenie a overenie: Žiadateľ poskytne vyhlásenie o splnení tohto kritéria a opis príslušných postupov. Pri podávaní žiadosti žiadateľ poskytne údaje o uvedenej spotrebe za obdobie najmenej troch predchádzajúcich mesiacov (ak sú už k dispozícii) a potom poskytuje tieto údaje raz ročne vždy za uplynulý rok. V prípade obytných priestorov (dlhodobý pobyt) môže vlastník/vedúci kempingu počet nocí odhadnúť.
      
      35.   Zber ďalších údajov
      V kempingu sú zavedené postupy na zber a sledovanie údajov o spotrebe chemických látok v prepočte na kg, prípadne litre s uvedením, či ide o koncentrovanú látku, ako aj s uvedením množstva vytvoreného odpadu (litre, prípadne kg netriedeného odpadu).
      Údaje sa zhromažďujú aspoň raz za šesť mesiacov a tiež sa prepočítajú na spotrebu alebo produkciu na jeden nocľah a m2. Kemping tieto prepočty uchováva na účely kontrol kempingu príslušným orgánom, ktorý posudzuje žiadosť.
      
         Hodnotenie a overenie: Žiadateľ poskytne vyhlásenie o splnení tohto kritéria a opis príslušných postupov. Pri predkladaní žiadosti žiadateľ poskytne údaje o uvedenej spotrebe za obdobie najmenej troch predchádzajúcich mesiacov (ak sú už k dispozícii) a potom poskytuje tieto údaje raz ročne vždy za uplynulý rok. Žiadateľ uvedie ponúkané služby, ako aj skutočnosť, či sa špinavá bielizeň perie priamo v jeho priestoroch.
      
      36.   Informácie uvedené na environmentálnej značke
      Rubrika 2 environmentálnej značky obsahuje tento text:
      
                  —
               
               
                  opatrenia prijaté na úsporu energie a vody a zníženie odpadu,
               
            
                  —
               
               
                  opatrenia environmentálneho riadenia na zlepšenie environmentálneho výkonu,
               
            
                  —
               
               
                  opatrenia prijaté na obmedzenie environmentálnych vplyvov.
               
            
         Hodnotenie a overenie: Žiadateľ poskytne vzor environmentálnej značky, ktorú bude používať, spolu s vyhlásením o splnení tohto kritéria.
      
      ČASŤ B
      Kritériá uvedené v článku 2 druhom odseku
      Každému z kritérií uvedených v tejto časti bola prisúdená hodnota vyjadrená v bodoch alebo zlomkoch bodov. Na to, aby kempingy dosiahli environmentálnu značku, musia dosiahnuť minimálny počet bodov. Ak kemping v rámci služieb neposkytuje iné ubytovacie priestory vhodné na poskytovanie prístrešia pre nocľažníkov, požaduje sa minimálny počet 16,5; ak ich poskytuje, požaduje sa minimálny počet 20.
      Celkový požadovaný počet sa zvýši o 1 bod za každú z týchto ponúkaných doplnkových služieb, ktoré sú v správe alebo vlastníctve kempingu: stravovacie služby (vrátane raňajok) a aktivít voľného času. Medzi aktivity voľného času patrí sauna, bazény a iné podobné zariadenia, ktoré sa nachádzajú v areáli kempingu, a zelené plochy, ktoré nie sú súčasťou kempingu, napríklad parky, lesy a záhrady, ktoré sú prístupné hosťom.
      ENERGIA
      37.   Výroba elektrickej energie z fotoelektrických, hydroelektrických zdrojov a vetra (2 body)
      Kemping má fotoelektrický menič slnečnej energie (slnečný kolektor) alebo miestny hydroelektrický systém či veternú elektráreň, ktorá dodáva alebo bude dodávať najmenej 20 % z celkovej spotreby elektrickej energie za rok.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s dokumentáciou o fotoelektrickom, hydroelektrickom systéme alebo veternej elektrárni a údajmi o jeho potenciálnom a skutočnom výkone.
      
      38.   Vykurovanie z obnoviteľných zdrojov energie (1,5 boda)
      Najmenej 50 % celkovej energie spotrebovanej na vykurovanie vnútorných priestorov alebo ohrev teplej vody na sanitárne účely pochádza z obnoviteľných zdrojov energie.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s údajmi o energii spotrebovanej na vykurovanie vnútorných priestorov a teplú vodu, ako aj dokumentáciu preukazujúcu, že aspoň 50 % tejto energie pochádza z obnoviteľných zdrojov energie.
      
      39.   Energetická účinnosť kotla (1 bod)
      V kempingu je štvorhviezdičkový kotol podľa vymedzenia v článku 6 smernice 92/42/EHS.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s posudkom odborných technikov zodpovedných za predaj a údržbu kotla.
      
      40.   Emisie NOx z kotla (1,5 boda)
      Kotol je zaradený do triedy 5 podľa normy EN 297 prA3, ktorá upravuje emisie NOx, a emisie z neho sú nižšie ako 70 mg NOx/kWh.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s posudkom alebo technickými podmienkami odborných technikov zodpovedných za predaj a údržbu kotla.
      
      41.   Diaľkové kúrenie (1 bod)
      V kempingu je diaľkové kúrenie.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s dokumentáciou dokladajúcou pripojenie na diaľkové kúrenie.
      
      42.   Kogenerácia tepla a elektrickej energie (1,5 boda)
      Všetku elektrickú energiu a vykurovanie sanitárnych zariadení, spoločných priestorov a prenajímaných ubytovacích zariadení zabezpečuje kogenerátor tepla a elektrickej energie. Ak sa v rámci kempingového hospodárstva nachádza vlastný kogenerátor tepla a elektrickej energie, táto kogeneračná jednotka dodáva 70 % celkového spotrebovaného tepla a elektrickej energie.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s dokumentáciou o kogeneračnej jednotke na výrobu tepla a elektrickej energie.
      
      43.   Tepelné čerpadlo (1,5 boda)
      V kempingu je tepelné čerpadlo, ktoré zabezpečuje teplo, prípadne klimatizáciu.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s dokumentáciou o tomto tepelnom čerpadle.
      
      44.   Rekuperácia tepla (2 body)
      V kempingu je systém na rekuperáciu tepla pre jednu (1 bod) alebo dve (2 body) z týchto kategórií: chladiace systémy, vzduchotechnické zariadenia, práčky, umývačky riadu, bazén (-y), odpadová voda zo sanitárnych zariadení.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s dokumentáciou o systémoch rekuperácie tepla.
      
      45.   Termoregulácia (1,5 boda)
      Teplota v jednotlivých spoločných priestoroch a prenajímaných ubytovacích zariadeniach sa reguluje osobitne.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s dokumentáciou o systémoch regulácie tepla.
      
      46.   Izolácia existujúcich budov (2 body)
      Vykurované alebo klimatizované budovy v areáli kempingu majú izoláciu presahujúcu minimálne vnútroštátne požiadavky, aby sa zabezpečilo výrazné zníženie spotreby energie.
      
         Hodnotenie a overenie: Žiadateľ poskytne vyhlásenie o splnení tohto kritéria od príslušného odborného energetika spolu s dokumentáciou o izoláciách a minimálnych vnútroštátnych požiadavkách.
      
      47.   Klimatizácia (1,5 boda)
      Klimatizačný systém má energetickú účinnosť triedy A, tak ako je stanovené v smernici 2002/31/ES, alebo jej zodpovedajúcu energetickú účinnosť.
      Toto kritérium sa nevzťahuje na spotrebiče, ktoré môžu využívať aj iné zdroje energie, spotrebiče vzduch-voda a voda-voda alebo jednotky s výkonom (chladiacou schopnosťou) vyššou ako 12 kW.
      
         Hodnotenie a overenie: Žiadateľ poskytne technické podmienky od odborných technikov zodpovedných za inštaláciu, predaj a údržbu klimatizačného systému.
      
      48.   Automatické vypínanie klimatizácie (1 bod)
      Existuje automatický systém, ktorým sa po otvorení okien vypne klimatizácia v prenajímaných ubytovacích zariadeniach.
      
         Hodnotenie a overenie: Žiadateľ poskytne technické podmienky od odborných technikov zodpovedných za inštaláciu, predaj, prípadne údržbu klimatizačného systému.
      
      49.   Bioklimatická architektúra (2 body)
      Budovy v areáli kempingu sú postavené v súlade so zásadami bioklimatickej architektúry.
      
         Hodnotenie a overenie: Žiadateľ podrobne vysvetlí, ako kemping plní toto kritérium, spolu s príslušnou dokumentáciou.
      
      50.   Energeticky účinné chladničky (1 bod), umývačky riadu (1 bod), práčky (1 bod), sušiče/bubnové sušičky (1 bod) a kancelárske zariadenie (1 bod) (spolu najviac 5 bodov)
      
                  a)
               
               
                  (1 bod): Všetky domáce chladničky majú účinnosť triedy A, A+ alebo A++ v súlade so smernicou Komisie 2003/66/ES z 3. júla 2003, ktorou sa mení a dopĺňa smernica 94/2/ES, ktorou sa vykonáva smernica Rady 92/75/EHS o energetickom označovaní domácich elektrických chladničiek, mrazničiek a ich kombinácií (6), a všetky chladiace bary a minibary majú aspoň triedu C. Smernica 2003/66/ES nadobúda účinnosť 1. júla 2004.
                  Hodnotenie a overenie: Žiadateľ poskytne dokumentáciu, v ktorej je uvedená energetická trieda všetkých chladničiek a chladiacich barov a minibarov s vyznačením tých, ktoré majú environmentálnu značku.
               
            
                  b)
               
               
                  (1 bod): Všetky domáce umývačky riadu majú energetickú účinnosť triedy A podľa úpravy v smernici Komisie 1999/9/ES z 26. februára 1999, ktorou sa mení a dopĺňa smernica 97/17/ES (7), ktorou sa vykonáva smernica Rady 92/75/EHS o energetickom označovaní domácich umývačiek riadu.
                  Hodnotenie a overenie: Žiadateľ poskytne dokumentáciu, v ktorej je uvedená energetická trieda všetkých umývačiek riadu, a vyznačí tie, ktoré majú environmentálnu značku.
                  
                     Poznámka: Umývačky riadu, ktoré nepatria pod smernicu 1999/9/ES (napr. profesionálne umývačky riadu), tomuto nemusia vyhovieť.
               
            
                  c)
               
               
                  (1 bod): Všetky domáce práčky majú energetickú účinnosť triedy A, ktorá je upravená v smernici Komisie 96/89/ES zo 17. decembra 1996, ktorou sa mení a dopĺňa smernica 95/12/ES, ktorou sa vykonáva smernica Rady 92/75/EHS o energetickom označovaní domácich práčok (8).
                  Hodnotenie a overenie: Žiadateľ poskytne dokumentáciu, v ktorej je uvedená energetická trieda všetkých práčok, a vyznačí tie, ktoré majú environmentálnu značku.
                  
                     Poznámka: Práčky, ktoré nepatria pod smernicu 96/89/ES (napr. profesionálne práčky), nemusia uvedenú požiadavku spĺňať.
               
            
                  d)
               
               
                  (1 bod): Najmenej 80 % kancelárskych zariadení (PC, monitorov, faxov, tlačiarní, skenerov, fotokopírovacích zariadení) spĺňa kritériá na udelenie energetickej hviezdičky upravenej v nariadení Európskeho parlamentu a Rady (ES) č. 2422/2001 zo 6. novembra 2001 o programe Spoločenstva na energetické označovanie kancelárskeho vybavenia (9).
                  Hodnotenie a overenie: Žiadateľ predloží dokumentáciu, v ktorej uvedie splnenie kvalifikačných kritérií na udelenie energetickej hviezdičky pre kancelárske zariadenie, prípadne vyznačí tie PC a prenosné/príručné zariadenia, ktoré majú environmentálnu značku.
               
            
                  e)
               
               
                  (1 bod): Všetky elektrické bubnové sušičky majú energetickú účinnosť triedy A podľa úpravy v smernici Komisie 1995/13/ES z 23. mája 1995, ktorou sa vykonáva smernica Rady 92/75/EHS, pokiaľ ide o označovanie elektrických bubnových sušičiek pre domácnosť energetickými štítkami (10).
                  Hodnotenie a overenie: Žiadateľ poskytne dokumentáciu, v ktorej je uvedená energetická trieda všetkých elektrických bubnových sušičiek s vyznačením tých, ktoré majú environmentálnu značku.
                  
                     Poznámka: Elektrické bubnové sušičky, ktoré nie sú v pôsobnosti smernice 1995/13/ES (napr. priemyselné bubnové sušiče), nemusia túto požiadavku spĺňať.
               
            51.   Elektrické sušiče rúk a vlasov so snímačom vzdialenosti (1 bod)
      Všetky elektrické sušiče rúk a vlasov majú snímače vzdialenosti alebo im bola udelená environmentálna značka ISO typu I.
      
         Hodnotenie a overenie: Žiadateľ predloží príslušné podkladové materiály o tom, ako kemping spĺňa toto kritérium.
      
      52.   Nastavenie chladničiek (1 bod)
      Chladničky v kuchyni, kioskoch a obchodoch sú nastavené a regulované v súlade so zásadami šetrenia energiou.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium.
      
      53.   Automatické vypínanie svetiel v prenajímaných ubytovacích zariadeniach (1 bod)
      V 80 % ubytovacích zariadení prenajímaných v kempingu sú nainštalované automatické systémy, ktorými sa po odchode hostí vypnú svetlá.
      
         Hodnotenie a overenie: Žiadateľ predloží podrobný technický opis od odborných technikov zodpovedných za inštaláciu a údržbu týchto systémov.
      
      54.   Časové spínanie v saune (1 bod)
      Všetky saunovacie jednotky majú časové spínanie.
      
         Hodnotenie a overenie: Žiadateľ predloží podrobný technický opis od odborných technikov zodpovedných za inštaláciu a údržbu týchto systémov.
      
      55.   Vykurovanie plaveckého bazénu obnoviteľným zdrojom energie (1,5 boda)
      Energia využívaná na vykurovanie vody v bazéne pochádza z obnoviteľných zdrojov energie. Najmenej 50 %: 1 bod, 100 %: 1,5 boda.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s údajmi o energii spotrebovanej na vykurovanie vody v bazéne a dokumentáciou dokladajúcou, že príslušné množstvo energie pochádza z obnoviteľných zdrojov.
      
      56.   Automatické vypínanie vonkajšieho osvetlenia (1,5 boda)
      Vonkajšie osvetlenie, ktoré nie je potrebné z bezpečnostných dôvodov, sa po určitom čase automaticky vypína alebo sa aktivuje na základe snímača vzdialenosti.
      
         Hodnotenie a overenie: Žiadateľ predloží podrobný technický opis od odborných technikov zodpovedných za inštaláciu a údržbu týchto systémov.
      
      VODA
      57.   Použitie zrážkovej vody (1,5 boda) a recyklovanej vody (1,5 boda)
      
                  a)
               
               
                  (1,5 boda): Zrážková voda sa zachytáva a používa na iné účely ako v sanitárnych zariadeniach a ako na pitie.
                  Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou a riadnym ubezpečením, že prívod sanitárnej a pitnej vody je úplne oddelený.
               
            
                  b)
               
               
                  (1,5 boda): Recyklovaná voda sa zachytáva a používa na iné účely ako v sanitárnych zariadeniach a ako na pitie.
                  Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou a riadnym ubezpečením, že prívod sanitárnej a pitnej vody je úplne oddelený.
               
            58.   Automatické zavlažovacie systémy pre vonkajšie plochy (1 bod)
      V kempingu sa využíva automatický systém na optimalizáciu času zavlažovania a spotreby vody na zavlažovanie porastu/zelene vonku.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      59.   Prietok vody z kohútikov a sprchovacích hlavíc (1,5 boda)
      Priemerný prietok vody zo všetkých kohútikov a sprchovacích hlavíc, s výnimkou kohútikov vo vani, nepresahuje 8 litrov za minútu.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      60.   Splachovanie WC (1,5 boda)
      V najmenej 80 % WC sa spotrebuje šesť alebo menej litrov na jedno spláchnutie.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      61.   Spotreba vody v umývačke riadu (1 bod)
      Spotreba vody v umývačkách riadu (vyjadrená ako W(merný)) je nižšia alebo sa rovná hranici vymedzenej v uvedenej rovnici s použitím tej istej testovacej metódy EN 50242 a programového cyklu, ktorý sa zvolil na účely smernice Komisie 97/17/ES (11):
      W(merný) ≤ (0,625 × S) + 9,25
      kde:
      W(merný)= nameraná spotreba vody v umývačke riadu v litroch na cyklus, zaokrúhlená na prvé desatinné miesto,
      S= použiteľný počet štandardných nastavení umývačky riadu.
      
         Hodnotenie a overenie: Žiadateľ predloží podporný technický opis od odborných technikov zodpovedných za výrobu, predaj alebo údržbu umývačiek riadu alebo preukáže, že umývačkám riadu bola udelená environmentálna značka Spoločenstva.
      
      62.   Spotreba vody v práčke (1 bod)
      Práčky používané v kempingu hosťami a pracovníkmi alebo práčky používané prevádzkovateľom práčovne v kempingu nespotrebujú viac ako 12 litrov vody na kg bielizne, čo sa meria podľa EN 60456:1999, pri použití rovnakého štandardného programu na bavlnenú bielizeň pri teplote 60 °C ako v smernici Komisie 95/12/ES (12).
      
         Hodnotenie a overenie: Žiadateľ predloží podrobný technický opis od odborných technikov zodpovedných za výrobu, predaj alebo údržbu práčok alebo preukáže, že práčkam bola udelená environmentálna značka Spoločenstva. Vedenie kempingu predloží technickú dokumentáciu od svojho prevádzkovateľa práčovne, dokladajúcu, že ich práčky vyhovujú tomuto kritériu.
      
      63.   Teplota a prietok vody z vodovodu (1 bod)
      Pri najmenej 80 % kohútikov sa dá presne a okamžite regulovať teplota a prietok vody.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      64.   Časové spínanie spŕch (1,5 boda)
      Všetky sprchy v hygienických zariadeniach/spoločných priestoroch majú časový spínač/snímač vzdialenosti, ktorým sa preruší prúd vody po určenom čase alebo v prípade, že sa voda nepoužíva.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      65.   Kryt plaveckého bazénu (1 bod)
      V noci alebo ak sa bazén naplnený vodou nepoužíva dlhšie ako jeden deň, sa bazén zakryje, aby sa zabránilo ochladeniu vody v bazéne a znížilo sa jej odparovanie.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      66.   Odstraňovanie zľadovateného povrchu (spolu najviac 1,5 boda)
      Na odstraňovanie zľadovateného povrchu z vozoviek sa použijú mechanické prostriedky alebo posyp pieskom/štrkom, aby boli komunikácie v kempingu bezpečné, keď mrzne alebo padá sneh (1,5 boda).
      Ak sa zľadovatený povrch odstraňuje chemicky, použijú sa látky s obsahom najviac 1 % chloridových iónov (Cl-) (1 bod) alebo rozmrazovače, ktorým bola udelená environmentálna značka Spoločenstva, prípadne iné vnútroštátne či regionálne environmentálne značky ISO typu I (1,5 boda).
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      67.   Uvedenie tvrdosti vody (1 bod)
      V blízkosti sanitárnych priestorov/práčok/umývačiek riadu sú rozmiestnené informácie o tvrdosti miestnej vody, čo umožňuje hosťom a pracovníkom lepšie používať čistiace prostriedky, prípadne sa používa systém automatického dávkovania podľa tvrdosti vody na optimalizáciu spotreby čistiacich prostriedkov.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s príslušnou dokumentáciou dokladujúcou spôsob informovania hostí.
      
      68.   Pisoáre úsporné na vodu (1,5 boda)
      Pri najmenej 50 % všetkých pisoárov sa využíva systém bez vody alebo všetky pisoáre majú manuálny/elektronický splachovací systém, ktorý dovolí jednorazové spláchnutie iba po použití.
      
         Hodnotenie a overenie: Žiadateľ predloží podrobné podkladové materiály o tom, ako kemping spĺňa toto kritérium.
      
      69.   Použitie pôvodných druhov na novú výsadbu vonkajších plôch (1 bod)
      Výsadba vonkajších plôch stromami a živými plotmi pozostáva z pôvodných druhov vegetácie.
      
         Hodnotenie a overenie: Žiadateľ konkrétne opíše, ako kemping spĺňa toto kritérium, a predloží príslušnú podpornú dokumentáciu od odborníka.
      
      70.   Výmena uterákov a posteľnej bielizne (1 bod)
      Hosť je informovaný o environmentálnej politike kempingu, podľa ktorej sa posteľná bielizeň a uteráky v prenajímaných ubytovacích zariadeniach menia buď na požiadanie, alebo automaticky raz do týždňa v prípade ubytovania nižšej kategórie a dvakrát za týždeň v prípade ubytovania vyššej kategórie. Toto sa vzťahuje iba na prenajímané ubytovanie, pri ktorom služby zahŕňajú aj poskytnutie uterákov a/alebo posteľnej bielizne.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s príslušnou dokumentáciou dokladujúcou spôsob informovania hostí.
      
      NEBEZPEČNÉ CHEMICKÉ LÁTKY
      71.   Čistiace prostriedky (spolu najviac 4 body)
      Najmenej 80 % hmotnosti ručných pracích prostriedkov, prípadne čistiacich prostriedkov do umývačiek riadu alebo automatických pracích prostriedkov, alebo čistiacich prostriedkov na iné účely, používaných v kempingu, má udelenú environmentálnu značku Spoločenstva, prípadne inú vnútroštátnu alebo regionálnu environmentálnu značku ISO typu I (1 bod za každú z týchto štyroch kategórií čistiacich prostriedkov).
      
         Hodnotenie a overenie: Žiadateľ poskytne údaje a dokumentáciu (vrátane príslušných faktúr) dokladujúce spotrebované množstvo týchto výrobkov a koľko z nich má environmentálnu značku.
      
      72.   Farby a laky v interiéroch (1 bod)
      Na najmenej 50 % interiérových náterov na stavbách a prenajímaných ubytovacích zariadeniach, vrátane prenajímaných karavanov a mobilných domov, sa použijú interiérové farby a laky, ktorým bola udelená environmentálna značka Spoločenstva, prípadne iné vnútroštátne či regionálne environmentálnej značky ISO typu I.
      
         Hodnotenie a overenie: Žiadateľ poskytne údaje a dokumentáciu (vrátane príslušných faktúr) dokladujúce spotrebované množstvo týchto výrobkov a koľko z nich má environmentálnu značku.
      
      73.   Umývanie áut len v špeciálne vybavených priestoroch (1 bod)
      Umývanie áut nie je povolené alebo je povolené len v priestoroch, ktoré sú špeciálne vybavené na zachytávanie použitej vody a čistiacich prostriedkov a ich odvádzanie do kanalizácie.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s príslušnou podpornou dokumentáciu.
      
      74.   Podpora alternatívnych spôsobov opekania na ražni (1 bod)
      Vylúčia sa umelé prostriedky na zapálenie ohňa pri opekaní na ražni a v obchodoch sa predávajú alternatívne prostriedky, napríklad olej z repky olejnej, konopné výrobky.
      
         Hodnotenie a overenie: Žiadateľ poskytne vyhlásenie o splnení tohto kritéria.
      
      75.   Dávkovanie dezinfekčného prostriedku do bazéna (1 bod)
      Bazén má automatický dávkovací systém, ktorým sa spotrebuje minimálne množstvo dezinfekčného prostriedku s primeraným hygienickým účinkom.
      
         Hodnotenie a overenie: Žiadateľ predloží technickú dokumentáciu o automatickom systéme dávkovania.
      
      76.   Mechanické čistenie (1 bod)
      Kemping má zavedené presné postupy na vykonávanie nechemického čistenia, napríklad s použitím výrobkov z mikrovláken alebo iných nechemických čistiacich materiálov alebo činností s podobným účinkom.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, a ak treba, predloží aj príslušnú podpornú dokumentáciu.
      
      77.   Ekologické záhradkárstvo (2 body)
      Vonkajšie plochy sa obhospodarujú buď bez použitia pesticídov, alebo v súlade so zásadami ekologického poľnohospodárstva, ktoré upravuje nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach ekologických výrobkov a potravín (13) v znení neskorších zmien a doplnení alebo ktoré sú vo vnútroštátnych právnych predpisoch či uznávaných ekologických vnútroštátnych systémoch.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, a ak treba, predloží aj príslušné podkladové materiály.
      
      78.   Odpudzovače hmyzu a škodcov (spolu najviac 2 body)
      Architektonickým návrhom ubytovania a hygienickými praktikami (napríklad stavaním budov na zvýšených pätkách, aby sa do priestorov nedostali potkany, používaním sietí proti komárom a pascí) sa použitie odpudzovačov hmyzu a hlodavcov v kempingu udržiava na striktnom minime (1 bod).
      Ak sa vôbec použijú odpudzovače hmyzu a hlodavcov, použijú sa iba látky, ktoré sú povolené v ekologickom poľnohospodárstve (ako je ustanovené v nariadení (EHS) č. 2092/91), alebo látky, ktorým bola udelená environmentálna značka Spoločenstva, prípadne iné vnútroštátne alebo regionálne environmentálne značky ISO typu I (1 bod).
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      ODPAD
      79.   Kompostovanie (najviac 3 body)
      V kempingu sa príslušný organický odpad (odpad zo záhrady 2 body; odpad z kuchyne 1 bod) triedi a zabezpečuje sa jeho kompostovanie podľa pokynov samosprávneho orgánu (napr. miestnou samosprávou, podomácky alebo súkromnou agentúrou).
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      80.   Nevratné plechovice s nápojmi (2 body)
      S výnimkou, keď si to vyžadujú právne predpisy v priestoroch, ktoré sú vo vlastníctve alebo v priamej správe kempingu, neponúkajú nevratné plechovice s nápojmi.
      
         Hodnotenie a overenie: Žiadateľ poskytne vyhlásenie o splnení tohto kritéria a uvedie prípadné nevratné výrobky, ktoré sa používajú, a právne predpisy, ktoré to vyžadujú.
      
      81.   Raňajky/balenie potravín a tovar na jedno použitie (2 body)
      Na raňajky alebo iné stravovacie služby sa nepoužívajú jednorazové poháre, taniere ani príbor.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      82.   Odstraňovanie tuku/oleja (spolu najviac 3 body)
      Inštalujú sa zachytávače tuku a tuky/oleje na bežnú tepelnú úpravu a aj tuky/oleje na fritovanie sa zhromažďujú a vhodným spôsobom odstraňujú (2 body). Hosťom sa ponúkne náležitý spôsob odstraňovania nimi spotrebovaných tukov/olejov (1 bod).
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podkladovou dokumentáciou.
      
      83.   Látky, ktoré vytiekli na parkoviskách (1 bod)
      Oleje a iné látky, ktoré vytiekli z vozidiel na parkovisku, sa zbierajú a vhodne likvidujú.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podkladovou dokumentáciou.
      
      84.   Použitý textil, nábytok a iné výrobky (spolu najviac 3 body)
      Použitý nábytok, textílie a iné výrobky, napríklad elektronika, sa predajú alebo darujú na dobročinné účely alebo iným združeniam, ktoré tento tovar zbierajú a ďalej rozdávajú.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou z týchto združení.
      
      INÉ SLUŽBY
      85.   Regulovanie premávky v kempingu (1 bod)
      Premávka (spôsobená hosťami a údržbou/dopravou) vo vnútri areálu kempingu sa obmedzuje na určené hodiny a plochy.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      86.   Premávka na zabezpečenie kempingu (1 bod)
      V kempingu sa na prepravu a údržbu v rámci jeho areálu nepoužívajú vozidlá so spaľovacím motorom.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      87.   Vozíky pre hostí v kempingu (1 bod)
      Hostia majú zadarmo k dispozícii vozíky a iné nemotorizované prostriedky dopravy na prepravu batožiny a nákupy v areáli.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      88.   Nepokryté povrchy (1 bod)
      Najmenej 90 % plochy kempingu nepokrýva asfalt/cement ani iné zalievacie hmoty, ktoré by bránili riadnemu odvodňovaniu a prevzdušňovaniu pôdy.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      89.   Záhradná úprava striech (1,5 boda)
      Najmenej 50 % budov v kempingu s vyhovujúcimi strechami (ploché strechy alebo strechy s malým sklonom) je vysadených trávou alebo inými rastlinami.
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      90.   Ekologická osveta a výchova (spolu najviac 3 body)
      Po kempingu sú v rámci ekologickej osvety a výchovy pre hostí rozmiestnené vývesky o miestnej biodiverzite, opatreniach na ochranu krajiny a prírody (1,5 boda). Zábava pre hostí zahŕňa aj prvky ekologickej výchovy (1,5 boda).
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou.
      
      91.   Zákaz fajčenia v spoločných priestoroch a prenajímanom ubytovacom zariadení (1 bod)
      Fajčenie nie je povolené najmenej v 50 % spoločných vnútorných priestorov a 50 % prenajímaných ubytovacích zariadení.
      
         Hodnotenie a overenie: Žiadateľ uvedie počet a charakter týchto priestorov a uvedie, v ktorých z nich je fajčenie zakázané.
      
      92.   Bicykle (1,5 boda)
      Hosťom sú k dispozícii bicykle. (Najmenej 2 bicykle na každých 50 kempingových miest a prenajímaných jednotiek).
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium.
      
      93.   Vratné alebo znovu naplniteľné fľaše (spolu najviac 3 body)
      V kempingu sa ponúkajú nápoje vo vratných/znovu naplniteľných fľašiach: nealkoholické nápoje (1 bod), pivo (1 bod), voda (1 bod).
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s príslušnou podpornou dokumentáciou od dodávateľov fliaš.
      
      94.   Výrobky z papiera (spolu najviac 2 body)
      Najmenej 50 % používaného toaletného papiera/obrúskov, prípadne kancelárskeho papiera má environmentálnu značku Spoločenstva alebo iné vnútroštátne alebo regionálne environmentálne značky ISO typu I (1 bod pre každú z týchto dvoch kategórií papierových výrobkov).
      
         Hodnotenie a overenie: Žiadateľ poskytne údaje a dokumentáciu (vrátane príslušných faktúr) s uvedením použitého množstva týchto výrobkov a počtu tých z nich, ktoré majú environmentálnu značku.
      
      95.   Trvanlivý tovar (spolu najviac 3 body)
      Najmenej 10 % z ktorejkoľvek kategórie trvanlivého tovaru (napríklad posteľnej bielizne, uterákov, obrusov a prestierania, PC, prenosných zariadení, TV prijímačov, matracov, nábytku, práčok, umývačiek riadu, chladničiek, vysávačov, podlahových krytín, svetelných žiaroviek) v kempingu, vrátane prenajímaného ubytovania, má udelenú environmentálnu značku Spoločenstva alebo iné vnútroštátne alebo regionálne environmentálne značky ISO typu I (1 bod za každú z maximálne troch kategórií trvanlivého tovaru).
      
         Hodnotenie a overenie: Žiadateľ poskytne údaje a dokumentáciu s uvedením množstva týchto výrobkov v jeho vlastníctve a počtu tých z nich, ktoré majú environmentálnu značku.
      
      96.   Miestne potravinové výrobky (spolu najviac 4,5 boda)
      V rámci každého jedla vrátane raňajok (1,5 boda) a v obchode (1,5 boda) sú v ponuke najmenej dve potraviny z miestnych zdrojov.
      V prípade potreby sa zakazuje konzumovanie miestnych ohrozených druhov, napríklad zvláštnych druhov rýb, kôrovcov a „diviny“ (1,5 boda).
      
         Hodnotenie a overenie: Žiadateľ poskytne vyhlásenie o splnení tohto kritéria spolu s príslušnou podpornou dokumentáciou.
      
      97.   Ekologické potraviny (spolu najviac 2 body)
      Hlavné zložky najmenej dvoch jedál (1 bod) a najmenej 4 výrobky predávané v obchode (1 bod) sú vyrobené metódami ekologického poľnohospodárstva, tak ako je ustanovené v nariadení (EHS) č. 2092/91.
      
         Hodnotenie a overenie: Žiadateľ poskytne vyhlásenie o splnení tohto kritéria spolu s príslušnou podpornou dokumentáciou.
      
      HOSPODÁRENIE VŠEOBECNE
      98.   Registrácia EMAS (3 body), certifikácia ISO (1,5 boda) kempingu
      Kemping je zaregistrovaný v rámci systému ekologicky orientovaného riadenia auditu Spoločenstva (EMAS) (3 body) alebo je certifikovaný podľa normy ISO 14001 (1,5 boda).
      
         Hodnotenie a overenie: Žiadateľ riadne doloží registráciu podľa EMAS alebo osvedčenie ISO 14001.
      
      99.   Registrácia EMAS (1,5 boda) alebo osvedčenie ISO (1 bod) dodávateľov
      Najmenej jeden z hlavných dodávateľov alebo poskytovateľov služieb v kempingu je zaregistrovaný podľa EMAS (1,5 boda) alebo certifikovaný podľa ISO 14001 (1 bod).
      
         Hodnotenie a overenie: Žiadateľ riadne doloží registráciu podľa EMAS alebo certifikáciu podľa ISO 14001 u aspoň jedného zo svojich hlavných dodávateľov.
      
      100.   Plnenie kritérií z časti A subdodávateľmi (spolu najviac 2 body)
      Všetci subdodávatelia najmenej dvoch doplnkových služieb (stravovacích služieb, aktivít voľného času) spĺňajú aspoň kritériá súčasnej environmentálnej značky z časti A, ktoré platia pre konkrétne služby (1 bod za každú službu, ktorá je v kempingu zastúpená).
      
         Hodnotenie a overenie: Žiadateľ riadne zdokumentuje, že má zmluvne zakotvené plnenie kritérií z časti A svojimi subdodávateľmi.
      
      101.   Elektromery a vodomery (spolu najviac 2 body)
      V kempingu sú nainštalované prídavné elektromery a vodomery, ktoré umožňujú zhromažďovať údaje o spotrebe na rôzne činnosti alebo zariadenia (1 bod). Každé kempingové miesto má vlastný elektromer a vodomer (1 bod).
      
         Hodnotenie a overenie: Žiadateľ podrobne vysvetlí, ako kemping spĺňa toto kritérium, spolu s rozborom nazhromaždených údajov (ak sú k dispozícii).
      
      102.   Ďalšie environmentálne opatrenia (maximálne 3 body)
      Buď:
      
                  a)
               
               
                  Ďalšie environmentálne opatrenia (najviac 1,5 boda za každé opatrenie, spolu maximálne 3 body): vedenie kempingu prijme k opatreniam, ktoré sú podchytené v kritériách v tejto časti alebo časti A, opatrenia navyše, aby tak zlepšilo ekologické podmienky v kempingu. Príslušný orgán posudzujúci žiadosť pridelí týmto opatreniam počet nepresahujúci 1,5 boda na opatrenie.
                  Hodnotenie a overenie: Žiadateľ poskytne vyhlásenie o splnení tohto kritéria spolu s úplným opisom každého ďalšieho opatrenia, ktoré chce mať zohľadnené.
               
            Alebo:
      
                  b)
               
               
                  Udelenie environmentálnej značky (3 body): kempingu sa udelí jedna z vnútroštátnych alebo regionálnych environmentálnych značiek ISO typu I.
                  Hodnotenie a overenie: Žiadateľ riadne doloží, že mu bola táto environmentálna značka udelená.
               
            
         (1)  Ú. v. ES L 283, 27.10.2001, s. 33.
      
         (2)  Ú. v. ES L 167, 22.6.1992, s. 17.
      
         (3)  Ú. v. ES L 86, 3.4.2002, s. 26.
      
         (4)  Ú. v. ES L 71, 10.3.1998, s. 1.
      
         (5)  Ú. v. ES L 226, 6.9.2000, s. 3.
      
         (6)  Ú. v. EÚ L 170, 9.7.2003, s. 10.
      
         (7)  Ú. v. ES L 56, 4.3.1999, s. 46.
      
         (8)  Ú. v. ES L 338, 28.12.1996, s. 85.
      
         (9)  Ú. v. ES L 332, 15.12.2001, s. 1.
      
         (10)  Ú. v. ES L 136, 21.6.1995, s. 28.
      
         (11)  Ú. v. ES L 118, 7.5.1997, s. 1.
      
         (12)  Ú. v. ES L 136, 21.6.1995, s. 1.
      
         (13)  Ú. v. ES L 198, 22.7.1991, s. 1.